ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 15/2566 เรื่อง การประกอบธุรกิจอื่นของศูนย์ซื้อขาย สัญญาซื้อขายล่วงหน้า \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_โดยที่มาตรา 22 แห่งพระราชบัญญัติสัญญาซื้อขายล่วงหน้า พ.ศ. 2546 กําหนดห้ามมิให้ผู้ประกอบธุรกิจสัญญาซื้อขายล่วงหน้าประกอบธุรกิจอื่น เว้นแต่จะได้รับความเห็นชอบจากสํานักงาน ก.ล.ต. ประกอบกับมาตรา 74 แห่งพระราชบัญญัติสัญญาซื้อขายล่วงหน้า พ.ศ. 2546 กําหนดให้นําความในมาตรา 22 มาใช้บังคับกับศูนย์ซื้อขายสัญญาซื้อขายล่วงหน้า โดยอนุโลม สํานักงาน ก.ล.ต. ออกประกาศเพื่อกําหนดหลักเกณฑ์ในการให้ความเห็นชอบการประกอบธุรกิจอื่นของศูนย์ซื้อขายสัญญาซื้อขายล่วงหน้าไว้ดังต่อไปนี้ ข้อ ๑ ในประกาศนี้"ศูนย์ซื้อขายสัญญา" หมายความว่า ศูนย์ซื้อขายสัญญาซื้อขายล่วงหน้าที่ได้รับใบอนุญาตตามกฎหมายว่าด้วยสัญญาซื้อขายล่วงหน้าข้อ ๒ ให้ศูนย์ซื้อขายสัญญาประกอบธุรกิจอื่นใดที่มิใช่การประกอบการเป็นศูนย์ซื้อขายสัญญาดังต่อไปนี้ได้ โดยถือว่าได้รับความเห็นชอบจากสํานักงาน ก.ล.ต. แล้ว(1) การประกอบการเป็นสํานักหักบัญชีสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า ทั้งนี้ เมื่อได้รับใบอนุญาตให้ประกอบการดังกล่าว(2) ธุรกิจให้บริการด้านข้อมูลเกี่ยวกับสัญญาซื้อขายล่วงหน้า รวมถึงข้อมูลที่เป็นการสนับสนุนการซื้อขายสัญญาซื้อขายล่วงหน้า หรือข้อมูลที่เกี่ยวเนื่องกับสินค้าอ้างอิง(3) ธุรกิจให้บริการระบบงานเกี่ยวกับศูนย์ซื้อขายสัญญา(4) ธุรกิจให้คําปรึกษาเกี่ยวกับศูนย์ซื้อขายสัญญาข้อ ๓ ในกรณีที่ศูนย์ซื้อขายสัญญาประสงค์จะประกอบธุรกิจอื่นใดที่มิใช่การประกอบการเป็นศูนย์ซื้อขายสัญญา นอกจากธุรกิจอื่นตามที่กําหนดในข้อ 2 ให้ยื่นคําขอความเห็นชอบการประกอบธุรกิจอื่น พร้อมทั้งเอกสารหลักฐานประกอบคําขอต่อสํานักงาน ก.ล.ต. ตามที่ระบุในคู่มือสําหรับประชาชนข้อ ๔ ธุรกิจอื่นใดที่ศูนย์ซื้อขายสัญญาขอรับความเห็นชอบตามข้อ 3 ต้องมีลักษณะครบถ้วนดังต่อไปนี้(1) เป็นธุรกิจที่เกี่ยวเนื่องและช่วยสนับสนุนการให้บริการเป็นศูนย์ซื้อขายสัญญาให้มีความสมบูรณ์และครบวงจรยิ่งขึ้น หรือเป็นการบริหารจัดการทรัพยากรบุคคล สถานที่ หรือเครื่องมือเครื่องใช้ต่าง ๆ ที่มีอยู่ของศูนย์ซื้อขายสัญญาให้เกิดประโยชน์อย่างเต็มที่(2) เป็นธุรกิจที่ไม่ก่อให้เกิดความขัดแย้งทางผลประโยชน์กับการประกอบการเป็นศูนย์ซื้อขายสัญญา หรือเป็นธุรกิจที่อาจมีความขัดแย้งทางผลประโยชน์ดังกล่าว แต่ศูนย์ซื้อขายสัญญาสามารถจัดให้มีระบบในการป้องกันความขัดแย้งทางผลประโยชน์ได้อย่างมีประสิทธิภาพ(3) เป็นธุรกิจที่ไม่มีความเสี่ยงต่อธุรกิจหลัก ฐานะของศูนย์ซื้อขายสัญญา หรือระบบการชําระหนี้ตามสัญญาซื้อขายล่วงหน้า หรือเป็นธุรกิจที่อาจมีความเสี่ยงดังกล่าว แต่ศูนย์ซื้อขายสัญญาสามารถจัดให้มีระบบในการควบคุมความเสี่ยงได้อย่างเพียงพอ(4) เป็นธุรกิจที่ส่งเสริม สนับสนุน หรือพัฒนาธุรกิจในตลาดการเงินหรือตลาดทุนไทยให้มีประสิทธิภาพหรือมีความสะดวกมากยิ่งขึ้นข้อ ๕ ศูนย์ซื้อขายสัญญาต้องควบคุมดูแลการประกอบธุรกิจอื่นที่ได้รับความเห็นชอบตามข้อ 3 ให้มีลักษณะเป็นไปตามข้อ 4(1) (2) และ (3) ไว้ตลอดเวลา ในกรณีที่สํานักงาน ก.ล.ต. พบว่าศูนย์ซื้อขายสัญญาใดไม่สามารถควบคุมดูแลการประกอบธุรกิจอื่นให้เป็นไปตามข้อกําหนดดังกล่าว ให้ศูนย์ซื้อขายสัญญาดําเนินการแก้ไขภายในระยะเวลาหรือเงื่อนไขที่สํานักงาน ก.ล.ต. กําหนด หากศูนย์ซื้อขายสัญญาไม่สามารถดําเนินการดังกล่าวได้ ให้ถือว่าการให้ความเห็นชอบของสํานักงาน ก.ล.ต. เป็นอันสิ้นสุดลงข้อ ๖ ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2566 เป็นต้นไป ประกาศ ณ วันที่ 11 กันยายน พ.ศ. 2566อื่นๆ ๑ (นายธวัชชัย พิทยโสภณ) รองเลขาธิการ รักษาการแทนเลขาธิการ สํานักงานคณะกรรมการกํากับหลักทรัพย์และตลาดหลักทรัพย์